钦定古今图书集成/理学汇编/字学典/第052卷 > 张怀瓘书断 > 《李潮八分小篆歌》〈李潮善小篆师李斯峄山碑见称于时〉
## 钦定古今图书集成/理学汇编/字学典/第052卷 > 张怀瓘书断 > 《李潮八分小篆歌》〈李潮善小篆师李斯峄山碑见称于时〉

唐杜甫

仓颉鸟迹既茫昧，字体变化若浮云。陈仓石鼓又已
讹，大小二篆生八分。秦有李斯汉蔡邕，中间作者寂
不闻。峄山之碑野火焚，枣木传刻肥失真。苦县光和
尚骨立，书贵瘦硬方通神。惜哉李蔡不复得，吾甥李
潮下笔亲。尚书韩择木，骑曹蔡有邻。开元已来数八
分，潮也奄有二子成三人。况潮小篆逼秦相，快剑长
戟森相向。八分一字直百金，蛟龙盘拏肉屈强。吴郡
张颠夸草书，草书非古空雄壮。岂如吾甥不流宕，丞
相中郎丈人行。巴东逢李潮，逾月求我歌。我今衰老
才力薄，潮乎潮乎奈汝何！